recursal/SuperWikiNEXT-32B huggingface dataset:
**שומן חוּם** הוא אחד משני סוגי רקמות השומן שיש בגופם של יונקים, יחד עם רקמת שומן לבן. רקמה זו נפוצה במיוחד בתינוקות ובחיות הנמצאות בתרדמת חורף.

רקמה זו מחממת את גופם של יונקים להם יש את הרקמה, בדומה לתגובת הצמרמורת שיש ביצורים חיים אחרים, ובכך מגנה מפני היפותרמיה. בשונה מאדיפוציטים (תאי שומן) של שומן לבן, הכוללים רק טיפת ליפיד אחת, תאי השומן החומים כוללים טיפות רבות וקטנות של ליפידים וכן מספר רב יותר של מיטוכונדריה, עובדה המקנה לרקמה את צבעה החום. רקמת שומן חום כוללת גם יותר נימים מרקמת שומן לבן. קיימת קורלציה בין פעילות הרקמה לבין רזון.

ביוכימיה
--------

המיטוכונדריה שבתאים איקריוטיים מנצלת חומרים עתירי אנרגיה להפקת אנרגיה כימית בצורת ATP. המיטוכונדריה עושה זאת באמצעות כוח פרוטומניע הגורם למעבר ספונטני של פרוטונים דרך ה-ATP סינתאז וליצירה של ATP. בבעלי חיים בעלי דם חם, חום הגוף נשמר באמצעות מעבר פרוטונים בכיוון הגרדיאנט הכימי תוך שחרור אנרגיה ללא יצירת ATP, תהליך היכול להתרחש באמצעות UCP1 ‏(Uncoupling protein 1) הנמצא בממברנה הפנימית של המיטוכונדריה, ומאפשר מעבר של פרוטונים אחרי שהללו נשאבו לתוך המיטוכונדריה מאמצעות שרשרת מעבר האלקטרונים. תהליך זה משתמש באנרגיה שנוצרה בתהליך הזרחון החמצוני ומשחרר אותה כאנרגיית חום.

כל תאיהם של בעלי דם חם מספקים אנרגיית חום במידה מסוימת, בעיקר כאשר טמפרטורת הגוף צונחת אל מתחת לטמפרטורה הרגילה. עם זאת, תאי השומן החום מתמחים בתהליך זה של ייצור אנרגיית חום. לכל תא כזה יש יותר אברוני מיטוכונדריה וכן יותר מחלבון ה-UCP1 בממברנה הפנימית של המיטוכודריה.

תפקיד
-----

בינקות, השומן החום מהווה 5% ממסת הגוף וממוקם באזור החלק העליון של עמוד השדרה ובאזור הכתפיים. לשומן זה תפקיד חשוב לשמירה מהיפותרמיה של התינוק משום ששטח הפנים של התינוקות, ממנו הם מאבדים חום, הוא גדול יחסית לנפח הגוף שלהם ולכן מאבדים הרבה חום יחסית. כמו כן, לתינוקות יש כמות פחותה יותר של רקמות שריר, ולכן הרעד של מבוגרים לשמירה על חום גוף לא קיים אצלם.

ראו גם
------

* שומן לבן

קישורים חיצוניים
----------------

ויקישיתוף מדיה וקבצים בנושא **שומן חום** בוויקישיתוף
* הערך ממצאים חדשים לגבי רקמת שומן חום, באתר InfoMed, 31 באוקטובר 2010
* גילת סיימון, ‏מדענים זיהו שומן "טוב" בבני אדם בוגרים, באתר "הידען", אפריל 2009
* שומן חום, באתר אנציקלופדיה בריטניקה (באנגלית)

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* TH: H2.00.03.4.00004

 |
Nordicקבוצת אנשים ההולכים הליכה נורדית בלונדון
**הליכה נורדית** (בפינית: **sauvakävely**) היא פעילות גופנית המבוססת על הליכה תוך שימוש בשני מוטות הליכה. הספורט הזה התפתח בפינלנד ומשם זלג למדינות הסקנדינביות ולארצות הברית. פעילות זו מתאימה גם לאנשים תשושים ולנכים.

"הולכי הסקי" הראשונים היו גולשים שהשתמשו במוטות סקי בעת תרגול, בטיולים, במדרונות ובביצות. אי אפשר לנקוב בשמו של ממציא ההליכה הנורדית, שכן הספורט התפתח בהדרגה ופותח על ידי גורמים רבים. החל משנת 1966, בפקולטה לחינוך גופני, באוניברסיטה של יובסקילה, המורה Leena Jääskeläinen החלה לתרגל בשיעורים שלה הליכה נורדית, תוך מתן הסבר לסטודנטים על יתרונותיה על פני הליכה רגילה.

משנת 1997 התחילה ההליכה הנורדית לצבור פופולריות בפינלנד. באותו זמן הושקו מוטות ההליכה הנורדית הראשונים של המותג Exel. במקביל, Suomen Latu ומכון הספורט הפיני החלו לפתח מוצרים ואימונים של הליכה נורדית. הספורט צבר פופולריות במהירות, ונוצרו סביבו תוכניות אימונים, סמינרים וסרטונים חינוכיים.

ההליכה הנורדית זכתה להתרחבות משמעותית בפינלנד ובשנת 2000 היו מיליון מתרגלים, או אחד מכל שישה אנשים. באותה שנה אקי קריהטאלה ייסד את האגודה הבינלאומית להליכה נורדית (INWA), ארגון בינלאומי שמטרתו לקדם ולפתח את תרגול ההליכה הנורדית.

הליכה נורדית, בהשוואה להליכה רגילה, כוללת הפעלת כוח על המוטות עם כל צעד. ההלכים הנורדיים משתמשים יותר ובעוצמה רבה יותר בכל גופם ומקבלים גירוי בונה כושר שאינו קיים בהליכה רגילה לחזה, לשריר הגב הרחיב, לשריר הזרוע התלת-ראשי, לכתפיים, לבטן, לעמוד השדרה ולשרירי ליבה אחרים שעלולים לגרום לעלייה משמעותית בקצב הלב. הליכה נורדית מוערכת כמייצרת עלייה של עד 46% בצריכת האנרגיה, בהשוואה להליכה ללא מוטות. נערכו מספר מחקרים על ההשפעות של הליכה נורדית. מחקר אחד במיוחד השווה הליכה רגילה להליכה נורדית. מחקר אחד הראה שהליכה נורדית הובילה לירידות משמעותיות יותר ב-BMI ובהיקף המותניים בהשוואה להליכה רגילה. קבוצת ההליכה הנורדית הייתה הקבוצה היחידה שחוותה ירידה בשומן הגוף הכולל ועלייה ביכולת האירובית.

קישורים חיצוניים
----------------

ויקישיתוף מדיה וקבצים בנושא **הליכה נורדית** בוויקישיתוף
* הליכה נורדית עם מקלות הליכה

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5418953
* BnF: cb155079853 (data)
* GND: 4689999-6
* NKC: ph321917

 |
**ינשוף נובח** (שם מדעי: ***Ninox connivens***) הוא מין עוף דורס ממשפחת הינשופיים. תפוצתו בטבע היא ביערות צפון אוסטרליה, בפפואה גינאה החדשה ובאיי מאלוקו. מקור שמו הוא בקריאתו הרמה המזכירה נביחת כלב.

ינשוף זה בעל צבע חום-אפור ועל הכנפיים והחזה כתמים לבנים. לינשוף פרצוף-שמע בהיר ועיניים גדולות וצהובות עזות. המקור לבן והטפרים גדולים, צהובים ומזכירים טופרי עיט. אורכו 390–440 מ"מ, מוטת הכנפיים 850–1,200 מ"מ ומשקלו 380–960 גרם. ינשוף זה הוא אחד מהינשופים הבודדים בהם יש דו-צורתיות זוויגית בה הזכר גדול מהנקבה, אף שההפרש קטן.

הוא חי ביערות גשם וגם סביב נהרות או ביצות ברחבי צפון אוסטרליה וגינאה החדשה או איי מאלוקו. כמו רוב הינשופים הוא פעיל לילה שביום נח בחללי עצים, שם הוא גם מקנן.

הינשוף הנובח הוא טורף הניזון כמעט מכל יצור הקטן ממנו או אפילו זהה לו. הוא ניזון בעיקר מעכברים, טורפי כיס, פוסום אוסטרלי, כיסנאי דואה ומכמה מיני עטלפים. הוא יכול לקטול עופות עד גודל של קקדו צהוב-ציצית או ברווזים, אך יעדיף עופות יותר קטנים. לעיתים נדירות יותר הוא יעוט על צפרדעים, זוחלים, חרקים גדולים מעופפים כמו עשים וחיפושיות וכן על סרטנים ודגים שהוא שולה מהמים עם טפריו החזקים.

תת-מינים
--------

* *N. c. rufostrigata*
* *N. c. assimilis*
* *N. c. peninsularis*
* *N. c. connivens*

קישורים חיצוניים
----------------

ויקישיתוף מדיה וקבצים בנושא **ינשוף נובח** בוויקישיתוף
* ינשוף נובח, באתר ITIS (באנגלית)
* ינשוף נובח, באתר NCBI (באנגלית)
* ינשוף נובח, באתר Animal Diversity Web (באנגלית)
* ינשוף נובח, באתר GBIF (באנגלית)

הערות שוליים
------------

1. ↑  ינשוף נובח באתר הרשימה האדומה של IUCN
**מקום מוקף** (או **חלל מוקף**) הוא מושג מתחום הבטיחות בעבודה המתאר אזור מתוחם באופן מלא או חלקי בו מתוכננת או מתבצעת עבודה, אשר עצם התנאים הקיימים והנוצרים בו והעובדה שהגישה אליו והיציאה ממנו היא מוגבלת הופכת את השהייה בו למסוכנת.

הגדרה ודרישות החוק בישראל
-------------------------

בישראל, פקודת הבטיחות בעבודה - (נוסח חדש) תש"ל 1970 (סימן ח' סעיף 88) , מגדירה מקום מוקף כ-"חדר, תא, מכל, בור, מעבר לאדים, צינור או חלל מוקף כיוצא באלה". במידה ונדרשת עבודה במקום מוקף בו עלולים להיווצר אדים מסוכנים היכולים להזיק לעובד, הפקודה קובעת כי יש לפעול לסלק את האדים המסוכנים ולא לעבוד בו עד שהוכח כי אין במקום המוקף אווירה מסוכנת. לאחר שננקטו האמצעים לסילוק ומניעת כניסת אדים מסוכנים למקום המוקף ניתן לעבוד בו כשהעובד הנכנס למקום מצויד במכשיר נשימה (מסנן או אספקת אוויר עצמאית). אם לא הוכח כי אין במקום אווירה מסוכנת, על האדם הנכנס למקום המוקף להיות חגור בחגורה שאליה מחובר חבל שקצהו מוחזק בידי אדם מחוץ למקום. בנוסף, הפקודה קובעת כי כאשר אין דרך נאותה לצאת מהמקום המוקף, יש להתקין פתח ("כוות-איש") גדול מספיק למעבר אדם.

סיכונים במקום מוקף
------------------

הסיכונים במקום מוקף מתווספים לאלו הקיימים במקומות עבודה אחרים. להלן סיכונים המאפיינים את המקום המוקף:

* אווירה חסרת חמצן - חנק.
* הצטברות של גזים רעילים כדוגמת H2S.
* הצטברות של אדים דליקים הגורמים לאווירה דליקה או נפיצה.
* פגיעה פיזית, נפילה, מעידה והחלקה.
* טביעה - בעבודה בבורות ומכלי נוזלים או מוצקים טובעניים כגון גרגירי תבואה (בממגורות).

אחד מאמצעי הזהירות הננקטים הוא נעילה ותיוג Lockout-tagout

דוגמאות למקומות מוקפים
----------------------

להלן דוגמאות למקומות שעשויים להיות מוגדרים כ'מקום מוקף' מתוקף הסיכונים שבעבודה בתחומם:

* מרתפים
* בורות
* תעלות פתוחות ותעלות ביוב
* מכלים וממגורות
* מכליות מטען (ספינות ורכבות)
* מקררים
* חדרי כספות

קישורים חיצוניים
----------------

ויקישיתוף מדיה וקבצים בנושא **מקום מוקף** בוויקישיתוף
* מקום מוקף, באתר המוסד לבטיחות ולגיהות
* מקומות מוקפים, באתר מנהלת הבטיחות והגיהות האמריקאית (OSHA)
* מקומות מוקפים, באתר המוסד לבטיחות ולגיהות האמריקאי (NIOSH)
* כניסה למקום מוקף וציוד בטיחות לחללים מוקפים באתר "מגן אופטיק"

הערות שוליים
------------

1. ↑  פקודת הבטיחות בעבודה באתר משרד התמ"ת
**רז שֶכְניק** (נולד ב-28 באפריל 1971) הוא עיתונאי ואיש תקשורת ישראלי.

ביוגרפיה
--------

גדל בראשון לציון. השתתף כילד בפסטיבל שירי ילדים מספר 8 וביצע את השיר "לא רוצה לישון". למד בבית הספר היסודי "עין הקורא", ואת לימודיו התיכוניים עשה בבית הספר לקציני ים עכו במגמת אלקטרוניקה. בצבא שירת בסטי"ל אח"י חיפה כטכנאי מערכת נשק. במילואים צורף לצוות הווי חיל הים כמנהל מוזיקלי, זמר ושחקן.

### קריירה עיתונאית

את הקריירה בתקשורת החל כעוזר שדר ספורט ברשות השידור, שם עבד לצד מאיר איינשטיין. ב-1994 הצטרף ככתב ספורט לעיתון "ידיעות אחרונות", סיקר בין השאר את קבוצות מכבי שעריים בכדורגל ומכבי רמת גן בכדורסל והחל לערוך במוסף. ב-1996 מונה לעורך במוסף "ממון" וערך את המגזין השבועי.
בשנת 1998 החל לכתוב במוסף "7 לילות" ובין השאר ערך ראיון מעורר הדים עם חברי להקת הדג נחש שהצהירו אז כי יסרבו לעשות מילואים. ב-2004 מונה לכתב המדיה והתרבות של "ידיעות אחרונות" ושלוש שנים מאוחר יותר מונה גם לכתב המוזיקה בעיתון. כיום מכהן גם כסגן עורך מוסף "ממון", פרשן במוסף הספורט של העיתון ובעל טור אישי באתר ynet.

לאורך הקריירה חשף את פרשת הכדורים הפסיכיאטריים בתוכנית "האח הגדול" ואת פרשת הטיפולים הפסיכיאטריים של אילן רבינוביץ' (יחד עם העיתונאית גבי בר חיים), את פרשת שרון גל, מאבק הירושה על עיזבונו של דודו טופז, ההתעמרות במתמודד בן יהב נבט בתוכנית "הישרדות", פרשת השיר הפיקטיבי שהתקבל לפלייליסט של רשת ג', הניסיון למנות את ציפי פינס למנכ"לית הבימה, פרישתו המפתיעה של חיים יבין מהערוץ הראשון, פרישתה של מיקי חיימוביץ' מהגשת חדשות, עזיבתו של יעקב איילון את ערוץ 10, עזיבתו של יאיר לפיד מאולפן שישי לפוליטיקה, הניסיון של שרת התרבות מירי רגב להתערב בנעשה בגלגלצ וכן את הגעתו ההיסטורית של פול מקרטני להופעה בישראל בספטמבר 2008.

שכניק עמד מאחורי ראיונות מדוברים כמו זה של ג'קו אייזנברג (עם רביב גולן) לאחר זכייתו בכוכב נולד, הראיון עם אייל גולן בעקבות פרשת משחקי חברה, הראיון עם מרגלית צנעני לאחר מעצרה - וכן הראיונות עם יהודה פוליקר, צדי צרפתי, שי גבסו והראל סקעת שבהם יצאו מהארונות.

ברדיו: שידר בתוכנית הכדורגל של רדיו ללא הפסקה בשנים 1995–1996, הגיש ברדיו תל אביב תוכנית אקטואליה שבועית יחד עם אטילה שומפלבי. כיום מגיש את התוכנית השבועית "אלבומי המופת" ברדיו 103FM.

בשנת 2009 נודע כי היה ברשימת המותקפים העתידית של דודו טופז. נמנה בשנים האחרונות ברשימת 100 המשפיעים בתקשורת של העיתון "גלובס".[דרוש מקור]

חיים אישיים
-----------

היה נשוי ללילך גליקסמן ולהם ילד משותף.

קישורים חיצוניים
----------------

* רז שכניק, ברשת החברתית טוויטר

* צלילי מופת - תוכניתו של רז שכניק ברדיו 103FM
אתר החרמון אשר בישראל
אתר סקי בארילוצ'ה (ארגנטינה)
**אתר סקי** הוא מתחם שמאפשר עיסוק בספורט הסקי והסנובורד.

תפוצת אתרי הסקי
---------------

תנאי הכרחי לקיומו של אתר סקי הוא מציאותם של תנאים המאפשרים הצטברות שלג: בראש ובראשונה תנאי אקלים מתאימים. תנאי נוסף, ההכרחי לסקי "אלפיני", הוא טופוגרפיה הררית. יש אתרים מעטים בעולם אשר מספקים מגוון רב של מסלולים ותנאי אקלים המאפשרים גלישה לאורך מספר חודשים. אלו נמצאים בעיקר בהרי האלפים, הפירנאים והרי סקנדינביה באירופה, הרי הרוקי בצפון אמריקה והאלפים היפניים ביפן. במקומות בהם יש אקלים קר גם בגבהים נמוכים יחסית יש אתרי סקי גם על גבעות בגבהים של פחות מ-1,000 מטר מעל פני הים כמו בצפון מזרח ארצות הברית. כמעט כל אתרי הסקי בעולם ממוקמים בקווי רוחב שגבוהים מ-30 מעלות, מפני שהרים מושלגים בקווי רוחב נמוכים יותר כמו הרי האנדים או הרי ההימלאיה הם בגבהים בהם כמות החמצן דלילה שיכולה לגרום למחלת גבהים ולסיכון בריאותי. 

במקומות כמו מדינות המפרץ הפרסי שבהן אין תנאים גאוגרפים ואקלימים כדי לקיים אתר סקי, יש אתרי סקי מקורים. דוגמה לכך היא "סקי דובאי" הנמצא בדובאי שבאיחוד האמירויות הערביות המשתרע על 22,500 מ"ר ויש בו שלג מיובא כל ימות השנה.

מבנה וגודל של אתר סקי
---------------------

מעליות סקי קפואות באתר הסקי השוודי אורסקוטן
אתרי סקי נבדלים זה מזה בגודלם ובמגוון האפשרויות אותם הם מציעים לגולשים. ישנם מספר מאפיינים לאתר סקי:

* מסלולי סקי: בדרך כלל מסלולים אלו "מוסדרים", כלומר מסומנים, מתוחזקים ולרוב אף נסרקים בקביעות על ידי מנהלי האתר. בדרך כלל מחולקים המסלולים לפי רמות קושי, הנקבעות על פי שיפוע המסלול, רוחבו ונתונים נוספים.
* אמצעי שינוע: מטרת אמצעים אלה היא לרוב להעביר את הגולשים לנקודות ההתחלה של המסלולים. ישנם סוגים רבים של אמצעים כאלה. העיקריים שבהם הם:
	+ מעלית סקי
	+ פוניקולר
	+ רכבלים מסוגים שונים
	+ אופנועי שלג
	+ אוטובוסים
	+ מסוקים
* אמצעי תחזוקה ושליטה:
	+ חתולי שלג: רכב שבעיקרו משמש להידוק השלג על המסלולים, אך עבירותו הגבוהה מאפשרת גישה ממונעת במקרה הצורך כמעט לכל נקודה.
	+ תותחי שלג: מערכת שמאפשרת ייצור שלג "מלאכותי".
* מסעדות, בתי מלון ושאר מוקדי מסחר ופעילות פנאי.
* באתרי סקי רבים ניתן למצוא "בתי ספר" לסקי, המספקים שירותי הדרכה בענפי הסקי השונים.

מקובל כי גודלו ואיכותו של אתר סקי נובעים בעיקר מכמות המרכיבים הללו: מספר מסלולי הסקי ואורכם הכולל, לאחר מכן כמות ואיכות אמצעי השינוע, ולבסוף גם מגוון הפעילויות הנוספות שמציע האתר. גורם נוסף המשפיע על איכותו של אתר סקי הוא התנאים האקלימיים השוררים בו, המשפיעים על מספר הימים בהם ניתן לגלוש.

אתר סקי בישראל
--------------

בישראל אתר סקי אחד - אתר החרמון, על הר החרמון.

קישורים חיצוניים
----------------

ויקישיתוף מדיה וקבצים בנושא **אתר סקי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4443993-3
* NARA: 10645947

 |
**ROSET** (בגרמנית: **Röntgensatellit**) היה טלסקופ החלל בתחום קרני רנטגן. הלוויין, שהיה פרויקט משותף של גרמניה, ארצות הברית, ובריטניה, שוגר בשנת 1990 ופעל עד לשנת 1999

משימה
-----

המשימה הייתה בהובלת גרמניה. על הלוויין הותקנו מספק מכשירים. טלסקופ ראשי XRT שנבנה בגרמניה והיה רגיש לקרינה בתחום 0.1-2 keV. בריטים בנו טלסקופ בתחום אולטרה סגול ומצלמה שהיו רגישים לתחום keV 0.042-0.21. ארצות הברית סיפקה רגש HRI.

הלוויין שוגר ב-1 ביוני 1990 ממרכז החלל בקייפ קנוורל. משך המשימה המתוכנן היה 18 חודשים עם אפשרות להארכה ל-5 שנים. לאחר תקופת ניסיון וכיול שנמשכה חודשיים החלה העבודה סדירה.

על בסיס נתונים שהתקבלו ממכשירי הלוויין עובד קטלון שכלל 150 אלף גרמי שמיים, לראשונה התגלו קרני רנטגן של כוכברי שביט וגופים אחרים. על בסיס הנתונים שהתקבלו נכתבו מאמרים מדעיים רבים.

לאחר 5 שנים של עבודה מוצלחת הוחלט להאריך את הפעילות. באביב 1998 החלו תהלרחש תקלות בציוד שהיה ניתן להתגבר על השלותיכם. קיימות עדויות שבשנת 1999 מחשבי מכרז החלל גודארד סבלו במתקפת סייבר שפגע בפעילות.

בפברואר 1999 פעילות מדעית הופסקה. בשנת 2011 הלווין נכנס לאטמוספירה ונשרף.

טלסקופ בתחום קרני רנטגן נוסף שנבנה בגרמניה שוגר לחלל בשנת 2019 במסגרת משימה Spektr-RG

קישורים חיצוניים
----------------

ויקישיתוף מדיה וקבצים בנושא **טלסקופ החלל ROSET** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* 
* דף משימה באתר נאס"א
* דף משימה באתר מכון פלנק
* טלסקופ החלל ROSET, באתר אנציקלופדיה בריטניקה (באנגלית)

הערות שוליים
------------

1. ↑  Talleur, Thomas J. (18 January 1999). Russian Domain Attacks Against NASA Network Systems. Not publicly published. Classified as "For Official Use Only—No Foreign Dissemination": Inspector General's office, NASA. 26.
**אלין וגנר** (בשוודית: **Elin Wägner** ; ‏16 במאי 1882 – 7 בינואר 1949) הייתה סופרת, פמיניסטית ופילנתרופית שוודית. לצד פרדריקה ברמר, היא נחשבת לאחת מחלוצי הפמיניזם השוודי, שהשפיעה רבות על ההתפתחות החברתית בשוודיה.

ביוגרפיה
--------

אלין וגנר נולדה למשפחת מורה בעיר לונד. לאחר סיום בית הספר היא עבדה כמורה.

בעקבות אירועי מלחמת העולם הראשונה אלין וגנר הייתה תומכת בתנועות השלום. בשנת 1919 היא הקימה ארגון להצלת ילדים. היא הייתה בין מקימי של ארגון הנשים בשוודיה.

בשנת 1923 היא הייתה בין מקימי ירחון פוליטי Tidevarvet ועמדה בראש המערכת עד לשנת 1927.

את ספרה הראשון היא כתבה בשנת 1907. ספרים של וגנר דנים בזכויות נשים, תנועת השלום וזיהום הסביבה. היא פרסמה ספרים רבים. בשנת 1923 היא זכתה בפרס ספרותי שוודי. עבור ספר ביוגרפי שלה על סלמה לגרלף היא זכתה להיכלל באקדמיה השוודית בשנת 1944. אלין וגנר כתבה תסריטים למספר סרטים.

היא התחתנה בשנת 1910 והתגרשה מבעלה בשנת 1922.

לקריאה נוספת
------------

Sarah Gillian Death: The female perspective in the novels of Fredrika Bremer and Elin Wägner: a comparative study of some central themes, 1985

קישורים חיצוניים
----------------

ויקישיתוף מדיה וקבצים בנושא **אלין וגנר** בוויקישיתוף
* קורות חיים
* תיאור פעילותה
* כתבי אלין וגנר בפרויקט גוטנברג (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90215748
* BnF: cb12781923p (data)
* GND: 118937006
* ISNI: 0000 0001 0905 9939
* KulturNav: 74da7391-3f32-4875-b281-8ae3b64f64c9
* LCCN: n81019095
* NKC: mub2013766965
* NTA: 071426779
* SELIBR: 219076
* SUDOC: 086042939
* VIAF: 59210949
* WorldCat: lccn-n81019095

 |
ציורו של תומאס שפרד משנות ה-30 של המאה ה-19: האולם המרכזי של מידל טמפל
הסמל המשולב של אכסניות המשפט; סמלו של מידל טמפל בצד ימין למעלה
**מידל טמפל** (באנגלית: Middle Temple) הוא אחת מארבע אכסניות המשפט בסיטי של לונדון, בלונדון שבאנגליה (האחרות הן אינר טמפל, גרייס אין ולינקולנס אין). האכסניה נמצאת ליד בתי המשפט המלכותיים.

שטח האכסניה, על אף היותה בתוך הסיטי, אינו מנוהל על ידי איגוד העיר לונדון.

מקור השם
--------

במקום התגוררו האבירים הטמפלרים ומכאן מקור שם האכסניה, ששכנה במרכז השטח.

היסטוריה
--------

האכסניה נבנתה לשמש בית ספר למשפטים ולשכת עורכי דין, בה למדו ליטיגטורים את המקצוע. עם הפרדת משפט הכנסייה מהמשפט המקובל במאה ה-13 הוקמו אכסניות המשפט כבתי ספר ללימוד משפטים.

מידל טמפל הוקם באזור המערבי של "המקדש" ("The Temple") - אזור מפקדת מסדר הטמפלרים בלונדון עד פירוק המסדר בשנת 1312. כנסיית טמפל, כנסיית המסדר, עודנה עומדת באזור מידל טמפל במעמד "מוזרות מלכותית". 

במרכז בית הספר עומד אולם מידל טמפל (Middle Temple Hall) שבו סעדו הסטודנטים ולמדו משפט מעורכי הדין החברים באכסניית המשפט. גם בימינו חובה על הסטודנטים לנכוח במספר ארוחות ערב באולם זה. באולם נערכה בכורת הצגתו של ויליאם שייקספיר, הלילה ה-12.

בשנת 1852 הפסיקו אכסניות המשפט לשמש כבתי ספר למשפטים וכיום משמשים מרבית בנייני האכסניה כמשרדי עורכי דין. האכסניה מעניקה כיום השכלה משלימה לעורכי דין באמצעות קורסי העשרה. כמו כן דואגים החברים באכסניה למתן הזדמנות למעוטי יכולת לקבל השכלה משפטית באמצעות מלגות בשווי כולל של למעלה ממיליון ליש"ט (הסכום נכון לשנת 2005).

בשנים האחרונות משמשים מבני מידל טמפל כרקע לצילומי סרטים, בשל אופיים המיוחד לימי הביניים.

קישורים חיצוניים
----------------

| עיינו גם בפורטל: |
| --- |
|  | **פורטל לונדון** |

ויקישיתוף מדיה וקבצים בנושא **מידל טמפל** בוויקישיתוף
* 

* אתר האינטרנט הרשמי של מידל טמפל (באנגלית)
* אתר הסעודות הרשמיות של מידל טמפל
* אתר כנסיית טמפל

| לונדון רבתי • לונדון • הסיטי של לונדון |
| --- |
| רובעי לונדון | איזלינגטון • אילינג • אנפילד • בארנט • בארקינג ודאגנהאם • בקסלי • ברומלי • ברנט • גריניץ' • האונסלו • האמרסמית' ופולהאם • האקני • הארו • הארינגיי • הברינג • הילינגדון • וולת'אם פורסט • וונדסוורת' • וסטמינסטר • טאוור האמלטס • לואישהאם • למבת' • מרטון • ניוהאם • סאטון • סאת'ק • קינגסטון שעל התמזה • קמדן • קנזינגטון וצ'לסי • קרוידון • רדברידג' • ריצ'מונד שעל התמזה |
| שטח בעל מעמד נפרד | הסיטי של לונדון |
| שטחים מסוגרים | אינר טמפל • מידל טמפל |
| ראו גם | רשות לונדון רבתי • אספת לונדון • מועצת לונדון רבתי • ראש עיריית לונדון • הלורד ראש העיר של לונדון • האיגוד של לונדון |

| אכסניות המשפט |
| --- |
| 

|  |
| --- |
| גרייס אין • לינקולנס אין • אינר טמפל • מידל טמפל |

 |
**מו"ר** הוא מבחן הנקרא גם "מערכת מיון ללימודי רפואה". המבחן מיועד למועמדים לבתי הספר לרפואה בארץ במסלול השש שנתי (למעט באוניברסיטת בן-גוריון) אשר עומדים בתנאי הסף (גיל, ציון פסיכומטרי, בגרויות וכו') והוא מחליף את הראיון האישי שהיה נהוג בעבר. בחינת מו"ר היא באחריות המרכז הארצי לבחינות ולהערכה. המתמיינים לאוניברסיטה העברית מזומנים למבחן הכמעט זהה במתכונתו הקרוי מרק"ם.

מטרת הבחינה
-----------

מערכות המיון ללימודי רפואה נועדו לאפיין את המועמדים על פי משתנים אישיים שאינם נמדדים בבחינות הבגרות ובבחינה הפסיכומטרית, כגון כישורי תקשורת בין-אישית, מודעות עצמית, בגרות והיכולת להתמודד עם מצבים שונים. המועמדים מוערכים על סמך התנהגותם, דעותיהם, עמדותיהם ותיאורי החוויות שהציגו.

מבנה הבחינה
-----------

בחינת מו"ר מורכבת משני חלקים שנערכים בימים שונים:

1. חלק השאלונים – מורכב משאלון ביוגרפי ושאלון שיפוט והחלטה. השאלות בשאלונים הן שאלות פתוחות, ועל המועמדים לכתוב את התשובות לשאלות בכתב יד במקום המיועד לכך בחוברת השאלון. את התשובות יעריכו מומחים שהוכשרו להעריך שאלונים מסוגים אלו.
2. חלק מרכז ההערכה – מורכב משמונה תחנות של סימולציות, ראיונות אישיים ותחנות דיון בסוגיות רפואיות. יום התחנות מתקיים במרכז לסימולציה רפואית שברמת גן. במרכז ההערכה יעריכו את המועמדים חברי סגל של בתי הספר לרפואה. המעריכים הוכשרו להעריך בתחנות מסוג זה.

הציון בבחינה
------------

הציון במבחן מו"ר נע בין 150 ל-250. ממוצע הציונים הוא 200 וסטיית התקן היא 20. הציון מועבר למועמד ולפקולטה. כל פקולטה מנהיגה תנאי סף שונים.

קישורים לשאלות לדוגמה
---------------------

* שאלון ותחנות - מקוצר
* שאלון ביוגרפי 2013
פירוש נוסף ערך זה עוסק במוט מחודד הנורה מקשת. אם התכוונתם למשמעות אחרת, ראו חץ (פירושונים).
ראשי חץ יפניים
קשתים יורים בחץ וקשת
חץ הטלה מפלסטיק
**חץ** (ברבים: **חִצִּים**) הוא מוט מחודד בקצהו, שניתן לירות באמצעות קשת, לשם ספורט או ציד. בתקופות קדומות שימשו החץ והקשת כאמצעי לחימה לפגיעה באויב מרחוק.

החץ כאמצעי לחימה
----------------

ה**חץ** כאמור הוא מוט מחודד בקצהו, המשמש כקליע שיורה הקשת וזו גם ההגדרה שלו (התחמושת של הקשת).

מוט החץ היה עשוי מעץ, וכיום משמשים לייצורו גם אלומיניום וחומרים מרוכבים. בראש המוט נמצא **ראש החץ** המחודד. ראשי החץ נעשו בהתחלה מאבן אך עם התקדמות הטכנולוגיה נעשו ממתכות שונות, כאשר בימי הביניים כבר היו נפוצים ראשי חץ מפלדה.

ראשי החץ עוצבו בצורות שונות בהתאם למטרה שבה נועדו לפגוע. חיצים חודרי-שריון עוצבו כחוד דק מאוד, בעוד שחיצי ציד היו בעלי חתך רחב על מנת להינעץ בבשר ולגרום נזק רב שישתק את המטרה.

הכנת החיצים השתכללה אף היא במהלך השנים, כאשר בתחילת דרכם החיצים היו פיסות עץ מגולפות בלבד. עוד לפני היציאה הראשונה של ההומו סאפיינס מאפריקה החלו להקשות את החיצים בעזרת הנחתו מעל אש/על גחלים כדי להקנות לו קלילות ויכולת אווירודינמית. בהמשך, נוספו לחץ סנפירים, מעין "כנפונים" קטנים, בזנבו, שנועדו לאזן את מעוף החץ ובכך להגדיל את דיוקו וטווח הירי.

בעת מלחמה, נהגו גם להבעיר חיצים באמצעות טבילת ראש החץ בחומר בעירה והדלקתו בטרם ירי החץ. פעולה זו, אם בוצעה עם חטיבה של קשתים מיומנים, יכלה לגרום לאפקט קטלני, אם בהצתת שרפות ואם בהפחדת האויב.

עד סוף ימי הביניים החץ והקשת היו כלי הירייה העיקרי בשימוש הצבא. הקשתים באו לרוב מקרב פשוטי העם, והתאמנו במשך זמן רב (בייחוד באנגליה) כדי לצבור מיומנות וכוח לתפעל את הקשת בקרב. את החיצים היו הקשתים מחזיקים באשפת חיצים שהייתה תלויה על גבם (נפוצה בעיקר בציד) או נעצו אותם בקרקע שלפניהם. בסוף ימי הביניים החלה הקשת לאבד את הבכורה, בהתחלה לרובה הקשת ובהמשך לרובה המופעל על ידי אבק שרפה, שהיה בעל יכולת חדירת שריון גדולה לאין ערוך מזו של הקשת.

בשפה האנגלית קיימת הבחנה בין חיצים הנורים מקשת (Arrows) לחיצי הטלה (Darts) המושלכים ביד. הטווח של חיצי ההטלה קצר בהרבה מזה של קשת והם גם מדויקים פחות. עיקר השימוש בהם כיום הוא בספורט קליעה למטרה.

החץ בתרבות
----------

חץ הכוונה במשחק סימני דרך
בימינו צורת החץ או ציורו משמשים להוראת כיוון.

החץ גם מככב בכמה ביטוים ציוריים:

* "כחץ מקשת" – דבר שנעשה במהירות מרובה
* "גירא בעיניה דשטנא" – (חץ בעיני השטן)
* "חץ הצפון" – קבוצות כוכבים בדרום המצביע על כיוון צפון.

ראו גם
------

| מיזמי קרן ויקימדיה |
| --- |
| ויקימילון ערך מילוני בוויקימילון: **חץ** |
| ויקישיתוף תמונות ומדיה בוויקישיתוף: **חץ** |

* חץ וקשת
* הטלת חיצים
* קשת מוצלבת

הערות שוליים
------------

1. ↑  תלמוד בבלי, מסכת סוכה, דף ל"ח, עמוד א'

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12516237v (data)
* GND: 4174013-0

 |
תותבים אותם שמים בחזייה על מנת לשוות לחזה מראה רגיל במקום השדיים שנכרתו
**מסטקטומיה** או **כריתת שד** הוא הליך כירורגי לטיפול בסרטן השד. הוא נכנס לשימוש בראשית המאה ה-20.

רקע
---

סרטן שד מתפתח באחת הרקמות הבאות: בבלוטות חלב, בצינורות חלב, ברקמת שומן או ברקמה חיבורית. בכ-15% מן המקרים של חולות בסרטן השד, הסרטן נטוע במקום הימצאו. בערך כשמונה מתוך תשע חולות בסרטן השד חולות בסרטן המתחיל בבלוטות החלב או בצינורות החלב. אם הגידול נטוע במקומו ולא התפשט, ניתן להסירו בניתוח, אך בחלק נכבד של המקרים שלא כל השד הוסר, המטופלת חלתה בסרטן פולשני באותו השד, לכן מסירים את כל השד.

מהלך כריתת השד
--------------

כריתת שד נחלקת לשתי קבוצות: כריתה שלמה של השד, שבנוסף לשד גם כורתים את בלוטות הלימפה סביבו (בבתי השחי), וגם את שני שרירי החזה הנמצאים בצידיהם של הגוף. שולחים גם את הרקמה הסרטנית, את בלוטות הלימפה ואת שרירי החזה לבדיקה פתולוגית. בלוטות הלימפה משחקות תפקיד חשוב, כי רוב החולים (בקירוב ל-85%) שלא הייתה מחלה בקשרי הלימפה, הבריאו לפחות לעשר שנים. באנשים שחלק ניכר (שניים עד ארבע) מקשרי הלימפה שלהם היה חולה, אחוזי ההבראה ירדו ל-50%. אצל אנשים שהיו להם יותר מארבעה קשרים סיכויי ההישרדות ירדו ל-40%. הכריתה השנייה היא אותה כריתה רק ללא כריתה של שרירי החזה. 

במהלך הניתוח מבוצעת בדיקת ביופסיה של בלוטת הזקיף.

לאחר הכריתה
-----------

במקום הכריתה ממקמים צינורית לניקוז הנוזל שנשאר לאחר הניתוח. לאחר הכריתה נוהגים להוסיף רדיותרפיה ותרופות כימותרפיות, תרופות שההשפעה שלהן מאוד יעילה נגד סרטן השד הן מיטומיצין C, דוקסורוביצין, ציקלופוספאמיד, פקליטקסל, דוצטקסל ווינורלבין. בגלל סיכון שהמחלה תחזור נעשות בדיקות תקופתיות בין שלושה חודשים לשנה שלמה.

קיים ניתוח לשחזור שד שבו מוצאת התכולה הפנימית של השד ואל החלל שנוצר מוכנסים שתלי סיליקון.

קישורים חיצוניים
----------------

ויקישיתוף מדיה וקבצים בנושא **מסטקטומיה** בוויקישיתוף
* הדס רגולסקי, ‏"ציצי לא שייך לנשיות" – אילון נופר משרטטת מחדש מהי נשיות, באתר onlife,‏ 3 בינואר 2021
* מסטקטומיה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555592905171
* BnF: cb119653511 (data)
* GND: 4136621-9
* LCCN: sh85081984
* NKC: ph134897

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**ג'דה ההיסטורית** (מוכרת יותר כ**אל באלאד**, בערבית: **البلد**) היא אזור היסטורי של ג'דה, העיר השנייה בגודלה בערב הסעודית.

המשמעות של אל-באלאד היא "העיר". אל-באלאד היא המרכז ההיסטורי של העיר ג'דה.

אל-באלאד נוסדה במאה ה-7 ושימשה לאורך ההיסטוריה כמרכז ג'דה. החומות שהקיפו את אל-באלאד הוסרו בשנות ה-40 של המאה ה-20.

בשנות ה-70 וה-80, כאשר ג'דה החלה להתעשר כתוצאה משגשוג תעשיית הנפט, עברו רבים מתושביה צפונה, הרחק מאל-באלאד, וזו נותרה כתזכורת לתקופות פחות משגשגות. באל-באלאד היה מחסור בחניות לרכבים גדולים, והחנויות באזור לא מכרו בגדים יקרים של מעצבי אופנה. מהגרים עניים עברו לאזור במקום האוכלוסייה הסעודית. עיריית ג'דה החלה במאמצים לשימור היסטורי בשנות ה-70. בשנת 1991 העירייה ייסדה את אגודת השימור ההיסטורי של ג'דה במטרה לשמר את האדריכלות והתרבות של אל-באלאד. ב-2002 נאספו 4 מיליון דולרים לאגודת השימור.

בשנת 2009 הייתה אל-באלאד מועמדת על ידי הוועדה הסעודית לתיירות ועתיקות, לרשימת אתרי המורשת העולמית של אונסק"ו; היא אושרה בשנת 2014.

רבים מתושבה ג'דה עברו מאל-באלאד בשנות ה-2000. במקביל, רחובותיה עדיין עמוסים במבקרים במהלך חודש הרמדאן. בערך בתקופה זו, הוקמה החברה העירונית לפיתוח ג'דה במטרה לשחזר את אל-באלאד.

גלריה
-----

* 
* 
* 
* 
* 
* בית נסיף, ג'דהבית נסיף, ג'דה
* 
* 
* 
* 
* 
* הריסות באל-באלאד, ג'דההריסות באל-באלאד, ג'דה
* בית מסורתי באל-באלאד, ג'דהבית מסורתי באל-באלאד, ג'דה

קישורים חיצוניים
----------------

ויקישיתוף מדיה וקבצים בנושא **ג'דה ההיסטורית** בוויקישיתוף
* ג'דה היסטורית - הרשות הכללית לתיירות ומורשת לאומית (אורכב 01.04.2019 בארכיון Wayback Machine)

הערות שוליים
------------

1. 1 2  Tales of Old Jeddah, באתר ערב ניוז, 2007
2. ↑  Historic Jeddah, the Gate to Makkah, unesco
3. ↑  Fakkar, Galal. "Company Formed to Restore Jeddah’s Historical Old City." Arab News. 11 January 2007

| Flag ofFlag of סמל אונסק"וסמל אונסק"ו אתרי מורשת עולמית בערב הסעודית |
| --- |
| 

|  |
| --- |
| מדאאן סאלח • אזור א-טוריף • ג'דה ההיסטורית • אמנות הסלע במחוז חאאל • נווה המדבר אל-אחסא • האזור התרבותי של חימא |

 |
**מריה דל קרמן באוסדה דה לארה** (בספרדית: **María del Carmen Bousada de Lara**;‏ 5 בינואר 1940 – 11 ביולי 2009) הייתה אישה מספרד שזכתה לתשומת לב עולמית כאשר נהפכה לאם המבוגרת ביותר בעולם ב-29 בדצמבר 2006, לאחר שילדה בגיל 66. לאחר ההריון המתוקשר שלה היא נהייתה אקטיביסטית, פעלה לקידום זכויות של אימהות מבוגרות תוך כדי ספיגת ביקורת נוקבת.

הלידה
-----

היא ילדה שני בנים תאומים, כריסטיאן ופאו שמם. הם נולדו טרם מועד הלידה הצפוי בניתוח קיסרי וכל אחד מהם שקל 1.6 קילוגרמים.

באוסדה דה לארה הודתה שהיא הונתה את הרופאים לגבי גילה בבואה לבקש הפריה חוץ-גופית במרפאה בקליפורניה. בעת הלידה, באוסדה נהפכה לאם המבוגרת ביותר בהיסטוריה המתועדת, היא שברה בחודשים ספורים את ה"שיא" של קודמתה, הרומנייה אדריאנה איליאסקו שהייתה בת 66 בלידתה האחרונה. לאחר שנתיים השיא נשבר פעם נוספת, הפעם על ידי אישה הודית בשם אומקרי פנוואר. לפי הדיווחים אומקרי הייתה בת 70 בעת הלידה, אך אין מסמכים רשמיים המעידים על תאריך לידתה.

מותה
----

באוסדה מתה ב-11 ביולי 2009 מסרטן השחלה, ילדיה היו רק בני שנתיים וחצי במותה.

מחלוקת מוסרית
-------------

הריונה של באוסדה עורר ביקורת זועמת ברחבי העולם, היו שאמרו שהחלטתה להוליד ילדים היא "אנוכית, לא טבעית ושגויה, ילדיה הם הקורבנות של החלטה הרסנית זו". אפילו שני אחיה הביעו את התנגדותם להיריון, אך היא הגנה בלהט על החלטתה. מיד עם לידת התאומים היא אמרה "כל אחד חייב להביא ילדים בזמן הנכון בשבילו. זה היה הזמן הנכון עבורי. זה היה משהו שתמיד חלמתי עליו". בריאיון שנערך עימה בשנת 2006 היא סיפרה שאימה הגיעה לגיל המופלג של 101, ועל כן היא ציפתה גם לאריכות ימים ואולי גם לראות נכדים מבניה. אולם, היא נפטרה לאחר פחות שלוש שנים מאז לידתם.

הערות שוליים
------------

1. ↑  האם המבוגרת ביותר בעולם מתה בגיל 69 (באנגלית)
2. ↑  אימהות - האם זה אי פעם מאוחר מדי (באנגלית)
גדוד פאנצר כבד
**גדודי פאנצר כבדים** (בגרמנית: Schwere Panzerabteilungen - 'גדודי שריון כבדים') היו יחידות טנקים בסדר גודל של גדוד, של צבא גרמניה הנאצית במהלך מלחמת העולם השנייה, שפעלו בין השנים 1945-1942. גדודים אלו צוידו בטנקים הכבדים ביותר של גרמניה מדגם טיגר, ולאחר מכן טיגר II, זכו להקצאת כח אדם מובחר, ונחשבו ליחידות עילית. יחידות אלו היו למעשה עצמאיות, והוכפפו למטה קורפוס או ארמייה בעת הצורך. תפקידם המקורי היה להוות את חוד החנית של יחידות השריון הגרמניות ולהבקיע את קווי האויב. 

בתחילה, כל גדוד כזה הורכב משתי פלוגות בנות 9 טנקי טיגר I כל אחת, מלווים ב-10 טנקי פאנצר סימן 3 למטרות של סיור. שני טנקי טיגר נוספים עמדו לרשות מפקדת הגדוד. בעקבות חוות דעת של מפקדים בשטח, הוחלט במרץ 1943 על שינוי במבנה גדודי השריון הכבדים. על פי המתווה החדש, כלל כל גדוד רק טיגרים, 45 בכל גדוד; גדוד סטנדרטי כלל שלוש פלוגות בנות 14 טיגרים כל אחת, יחד עם 3 נוספים במפקדה. 

במהלך המלחמה הוקמו עשרה גדודים כבדים בידי הורמאכט (מספרם 501 עד 510), ושלושה בידי הוואפן אס אס (101, 102, 103). בנוסף, שלוש דיוויזיות עילית מאס.אס (לייבשטנדרטה, טוטנקופף ודאס רייך) קיבלו פלוגה כבדה של טיגרים, ודיוויזיית גרוסדויטשלנד מהצבא (Heer) קיבלה גדוד של טיגר במהלך המלחמה.

**רשימת גדודי הפאנצר הכבדים שפעלו במלחמה:**

| שם | הקמה | הערות |
| --- | --- | --- |
|
| גדוד פאנצר כבד 501 | 10 במאי 1942 | סווג מחדש כגדוד פאנצר כבד 424 בדצמבר 1944 |
| גדוד פאנצר כבד 502 | 25 במאי 1942 | סווג מחדש כגדוד פאנצר כבד 511 ב-5 בינואר 1944 |
| גדוד פאנצר כבד 503 | 5 במאי 1942 | סווג מחדש כגדוד פאנצר כבד 'פלדהרנהלה' ב-21 בדצמבר 1944 |
| גדוד פאנצר כבד 504 | 8 בינואר 1943 |  |
| גדוד פאנצר כבד 505 | 12 בפברואר 1943 |  |
| גדוד פאנצר כבד 506 | 20 ביולי 1943 |  |
| גדוד פאנצר כבד 507 | 23 בספטמבר 1943 |  |
| גדוד פאנצר כבד 508 | 25 בספטמבר 1943 |  |
| גדוד פאנצר כבד 509 | 9 בספטמבר 1943 |  |
| גדוד פאנצר כבד 510 | 6 ביוני 1944 |  |
| גדוד פאנצר כבד אס.אס 101 | 19 ביולי 1943 | סווג מחדש כגדוד פאנצר כבד אס.אס 501 בספטמבר 1944 |
| גדוד פאנצר כבד אס.אס 102 | 22 באפריל 1943 | סווג מחדש כגדוד פאנצר כבד אס.אס 502 בספטמבר 1944 |
| גדוד פאנצר כבד אס.אס 103 | 1 בנובמבר 1943 | סווג מחדש כגדוד פאנצר כבד אס.אס 503 בספטמבר 1944 |

הערות שוליים
------------

1. ↑  Thomas L. Jentz. **Panzer Truppen 2: The Complete Guide to the Creation & Combat Employment of Germany's Tank Force 1943 - 1945**, Schiffer Military, 1996, pp.266-275
**שיר אסירי עכו** הוא שירו של זאב ז'בוטינסקי. חובר בתקופת היותו עצור עם חבריו אנשי ההגנה בכלא עכו, על השתתפותם בהגנה על היישוב היהודי ברובע היהודי בעיר העתיקה בירושלים, במאורעות תר"ף 1920; תקופה שאותה תיאר לימים גם ב"אבטוביוגרפיה" מפרי עטו.
נושאי השיר הם אהבת ארץ ישראל, ז'בוטינסקי מונה את האתרים וחבלי הארץ: הר חרמון, המושבה מטולה, דן, הגלעד ואילת (קיבוץ אילת השחר). הוא מעלה על נס את מותם של גיבורים על משמרת היישוב היהודי, ובכלל זה יוסף טרומפלדור וחבריו במאורעות תל חי שהתחוללו בחורף תר"ף 1920.

ככל שיריו ותרגומיו של ז'בוטינסקי, גם שיר זה נכתב בהברה ספרדית (בשונה למשל מרוב שירתו של ביאליק), מתוך אמונתו בהתאמתה ובעתידה בספרות העברית המתחדשת. על פי פרופ' דן מירון, השיר הוא חלק משירתו הציונית הפוליטית של ז'בוטינסקי, שבה "מצא הז'אנר של ההמנון הציבורי, ...את גיבושו המודרני השלם, ה'קלסי', הראשון"; ז'בוטינסקי הטביע בהם "מוזיקליות", "בהירנות" במבע, ושימוש ב"מילון' הכלל יישובי, ובכלל זה של "השמאל הציוני".

השיר הולחן על ידי יוסף מילט והיה אהוד ביישוב, לזרמיו. נהגו לשיר אותו במסיבות ובהתקהלויות חגיגיות והוא זכה לביצועים רבים.

לקריאה נוספת
------------

* דן מירון (הקדמה), יוסף קיסטר (מבוא), **אילן מצל בגיא, זאב ז'בוטינסקי ושירתו**, תל אביב: הוצאת המסדר על־שם זאב ז'בוטינסקי, תשס"ו-2005.

קישורים חיצוניים
----------------

* "שיר אסירי עכו" באתר בית לזמר העברי
* מילות השיר "שיר אסירי עכו" והאזנה לו באתר זמרשת

הערות שוליים
------------

1. ↑  ראו: זאב ז'בוטינסקי, **אבטוביוגרפיה**, ירושלים: הוצאת ערי ז'בוטינסקי, תש"ז-1947, עמ' 318-307.
2. ↑  דן מירון, **אילן מצל בגיא**, עמ' 59.
3. ↑  דן מירון, **אילן מצל בגיא**, עמ' 125-111.
**לוסיאנו דאריו וייטו** (בספרדית: **Luciano Darío Vietto**; נולד ב-5 בדצמבר 1993 בבלנאריה שבארגנטינה) הוא כדורגלן ארגנטינאי המשחק בעמדת החלוץ בקבוצת אל קאדסיה.

קריירה
------

לוסיאנו וייטו, נולד וגדל בעיירה בלנאריה שבעיר קורדובה וכבר כשהיה בן שבע הצטרף לאינדפנדיינטה המקומית. כשהוא בן 15, הצטרף וייטו למחלקת הנוער של אסטודיאנטס לה פלאטה מליגת העל הארגנטינאית אך שוחרר ממנה לאחר שנתיים. לאחר שנכשל במבחנים להצטרף לאקדמיה של רוסאריו סנטראל, הצטרף וייטו לאקדמיית הנוער של ראסינג קלוב בה שיחק בקביעות עד שחתם על החוזה המקצועני הראשון שלו בקבוצה בשנת 2011.

ב-25 באוקטובר, זומן וייטו לראשונה לסגל הראשון של ראסינג קלוב על ידי המאמן דייגו סימאונה. את הופעת הבכורה הרשמית שלו במדי ראסינג קלוב ערך וייטו יום למחרת כשעלה כמחליף בתיקו 1:1 של ראסינג עם לנוס. ב-3 בספטמבר 2012, בהופעתו הראשונה בהרכב הפותח של ראסינג קלוב כבש וייטו גם צמד שערי בכורה בדרך לניצחון של ראסינג 3:1 על סן מרטין דה סן חואן. תחת המאמן לואיס זובידאלה, הפך וייטו לאחד השחקנים החשובים בראסינג והחל לשחק בקביעות בהרכב הראשון כשבעונת 2012/13 הוא כובש 13 שערים.

ב-26 במרץ 2013, לאחר התעניינות נרחבת מצד ליברפול מהפרמייר ליג ויובנטוס מהסרייה א', הודיעה ראסינג כי חתמה עם וייטו על הארכת חוזה בקבוצה בארבע שנים נוספות.

ב-4 באוגוסט 2014, חתם וייטו לארבע שנים בויאריאל מהלה ליגה ששילמה עבורו 5.5 מיליון אירו. את הופעת הבכורה שלו במדי ויאריאל ערך וייטו ב-21 באוגוסט כשעלה כמחליף בניצחון 3:0 של ויאריאל על אסטנה במסגרת פלייאוף הליגה האירופית. את הופעת הבכורה שלו בלה ליגה ערך וייטו ב-24 באוגוסט, כשעלה כמחליף בניצחון 2:0 של ויאריאל על לבאנטה. ב-21 בספטמבר, כבש וייטו את שער הבכורה שלו במדי ויאריאל בניצחון 4:2 על ראיו ואיקאנו. ב-21 בדצמבר, כבש וייטו צמד שערים בניצחון 3:0 על דפורטיבו לה קורוניה. כשהוא כובש שלושה שערים, זכה וייטו בתואר שחקן החודש של הלה ליגה לחודש דצמבר.

ב-22 ביוני 2015 הודיעה ויאריאל כי וייטו נמכר לאתלטיקו מדריד ששילמה עבורו 20 מיליון אירו. ב-4 באוקטובר, כבש וייטו את שער הבכורה שלו במדי אתלטיקו מדריד בתיקו 1:1 נגד ריאל מדריד בדרבי.

ב-30 ביולי 2016 הושאל וייטו לעונה לסביליה. ב-4 בינואר 2018 הושאל לולנסיה עד לסוף העונה. ב-7 ביוני 2018 השתחרר וייטו משורות ולנסיה. ב-9 באוגוסט 2018 הושאל לעונה אחת לפולהאם. בסיום עונת 2018/2019 נמכר לקבוצת ספורטינג ליסבון תמורת 7.5 מיליון אירו.

ב-25 באוקטובר 2020 חתם וייטו באל-הילאל הסעודית.

קריירה בינלאומית
----------------

ב-9 בינואר 2012, ערך וייטו את הופעת הבכורה שלו במדי נבחרת ארגנטינה עד גיל 20 נגד נבחרת צ'ילה עד גיל 20 באליפות דרום אמריקה לנוער ארבעה ימים לאחר מכן כבש וייטו את שער הבכורה שלו בטורניר בהפסד ארגנטינה 2:1 לפראגוואי. את אותו הטורניר סיים וייטו עם שני שערים בארבעה משחקים.

קישורים חיצוניים
----------------

ויקישיתוף מדיה וקבצים בנושא **לוסיאנו וייטו** בוויקישיתוף
* לוסיאנו וייטו, ברשת החברתית טוויטר
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Atletico Madrid Agree Fee for Gelson Martins as Luciano Vietto Signs for Sporting CP, 90min.com, 14 May 2019
משולש פנרוז
משולש פנרוז עם קורות מקוטעות
**משולש פנרוז** הוא עצם שלא יכול להתקיים במציאות שהגה ב-1934 האמן השוודי אוסקר רטרסוורד (Oscar Reutersvärd). גם המתמטיקאי רוג'ר פנרוז ניסח את האפיון שלו באופן עצמאי, ופרסם אותו בשנות ה-50 של המאה ה-20, כשהוא מתאר אותו כ"בלתי אפשרי בצורתו הטהורה ביותר".

משולש פנרוז מורכב משלוש קורות ריבועיות ישרות (תיבות ריבועיות), היוצרות יחדיו משולש כך שהזווית בין כל שתי קורות היא זווית ישרה. לפעמים מציירים את המשולש כך שהקורות מקוטעות ומחולקות לקוביות.

מאפייני המשולש
--------------

משולש פנרוז אינו קיים במרחב אוקלידי התלת-ממדי. עם זאת ישנן יריעות תלת-ממדיות מופשטות בהן המשולש קיים.

אשליית קיומו של המשולש נוצרת מכיוון שהמוח האנושי מפרש את התמונה הדו-ממדית כהיטל של גוף תלת-ממדי. כל חלק במשולש פנרוז בנפרד, נדמה כייצוג לגיטימי של אובייקט תלת-ממדי (למשל, אין בעיה בכך ששתי קורות אכן ייפגשו בזווית ישרה). עם זאת, צירוף כל החלקים יחדיו לא ייתכן מוחשית.

ניתן ליצור אשליה אופטית תלת-ממדית של משולש פנרוז, על ידי בניית הקורות כך שמזוויות מסוימות ייראה כאילו הן מתחברות ליצירת המשולש, בעוד שבפועל הן אינן נפגשות בקודקוד אחד. אפשרות אחרת היא לבנות את הקורות כך שנדמה כי הן ישרות, בעוד שבפועל הן עקמומיות.

משולש פנרוז בתרבות
------------------

משולש פנרוז בולט ביצירותיו של מאוריץ קורנליוס אֶשֶר. יצירותיו המוקדמות העוסקות בעצמים שקיומם הפיזי לא אפשרי ובהסתכלות מפרספקטיבה ייחודית. כך עשה למשל בציור "הגשר" (1930). עיסוקו זה בבלתי אפשרי, היווה את חלק מההשראה להגיית הרעיון של משולש פנרוז.

המשולש מופיע בליתוגרפיה "מפל המים" של אֶשֶר (1961), המתארת אפיק מים הזורם בצורת זיגזג, לאורך הדפנות של שני משולשי פנרוז מוארכים, כך שהם מסתיימים בגובה של שתי קומות מעל לגובה בו החלו, ובתוך כך נוצר מפל המניע גלגל מים.

במספר מקומות בעולם קיימים פסלים המתארים כביכול משולשי פנרוז: במזרח פרת' שבאוסטרליה; במוזיאון הגרמני לטכנולוגיה בברלין; בקרינתיה שבאוסטריה; בפארק המדע של גְרָנָדָה שבספרד; באופובן (Ophoven) שבבלגיה, ואף בגן המדע שנמצא במכון ויצמן שברחובות.

המשולש מופיע על עטיפת המהדורה האיטלקית של הספר "יש אלוהים?" (שבמקור נקרא "אשליית האל"), שנכתב על ידי הסופר הבריטי ריצ'רד דוקינס, ומסמל ספק באשר לקיומו של אלוהים.

פסל "משולש בלתי אפשרי" במזרח העיר פרת' באוסטרליה. מזוויות מסוימות נראה שהקורות נפגשות בקודקוד העליון, אף על פי שאין זה כך, וכך נוצרת אשליית משולש פנרוז.

מצולעים נוספים של פנרוז
-----------------------

* ריבוע פנרוזריבוע פנרוז
* מחומש פנרוזמחומש פנרוז
* משושה פנרוזמשושה פנרוז
* מתומן פנרוזמתומן פנרוז

קישורים חיצוניים
----------------

ויקישיתוף מדיה וקבצים בנושא **משולש פנרוז** בוויקישיתוף
* מאמר על הפסל "משולש בלתי אפשרי" בפרת' (באנגלית)
* Escher for Real, מאמר באתר הטכניון (באנגלית)
* הוראות ליצירת משולש פנרוז (באנגלית)
* Tribar.html משולש פנרוז, באתר MathWorld (באנגלית)

הערות שוליים
------------

1. ↑  L’ILLUSIONE DI DIO - Un libro per credenti e non (באיטלקית)
**טוויקס** (באנגלית: **Twix**) הוא חפיסת שוקולד המיוצרת על ידי חברת מרס, ומורכבת מביסקוויט המצופה בשוקולד חלב וקרמל. סלוגן החטיף הוא "Try both. Pick a side" (בעברית: נסה את שניהם, בחר צד), בהתאם לחילוקו לשתי רצועות מחוברות בחפיסה. החטיף נמכר גם בצורות אחרות ובמילוים שונים.

היסטוריה
--------

טוויקס במילוי חמאת בוטנים.
המוצר הופק לראשונה בבריטניה בשנת 1967, והחל להימכר בארצות הברית בשנת 1979. תחילה נקרא החטיף "ריידר" (Raider), ושמו שונה בשנת 1991. משנת 2014 החל החטיף להימכר בצורת שתי רצועות מחוברות.

כיום, עבור השוק הצפון אמריקאי מיוצר החטיף בקליבלנד, טנסי, יחד עם M&M's.

בתרבות הפופולרית
----------------

גלידת טוויקס של מקדונלד'ס.
שינוי השם החטיף מריידר לטוויקס הוזכר בסדרת הטלוויזיה הגרמנית מבית נטפליקס "אפל".

בסדרת הדרמה הקומית האמריקאית "כתום זה השחור החדש" החטיף הופיע כפרס עבור מי שתנחש מתי אישה בהריון תלד.

בפרק "The Dealership" בקומדיית המצבים האמריקאית "סיינפלד" נעשה שימוש בחטיף כקו עלילה כאשר ג'ורג' קוסטנזה מאשים מכונאי בגניבת חפיסת הטוויקס שלו.

קישורים חיצוניים
----------------

ויקישיתוף מדיה וקבצים בנושא **טוויקס** בוויקישיתוף
* 

* אתר האינטרנט הרשמי של טוויקס
* טוויקס, ברשת החברתית טוויטר
* דף הבית של טוויקס בצרפתית (אורכב 25.06.2012 בארכיון Wayback Machine)

הערות שוליים
------------

1. ↑  The biscuit is typically topped with caramel and then coated with milk chocolate. There is also an additional thin layer of chocolate between the biscuit and the caramel. "Cross-section of a Twix", ediblegeography.com
2. ↑  "Products & Brands". *www.marsfoodservices.com*.
3. 1 2  "TWIX", marsfoodservices.com
4. ↑  "Mars Unwraps Biggest Innovation in Twix Brand History". *CSP Daily News* (באנגלית). נבדק ב-2017-10-06.
5. ↑  Warnke, Kyle (12 באוגוסט 2016). "M&M's and Twix are Made in Tennessee". *WVLT-TV*. Knoxville, Tennessee. נבדק ב-2018-06-29. `{{cite news}}`:  (עזרה)
6. ↑  Chamlee, Virginia (2016-10-28). "Seinfeld's Absolute Best Candy Jokes". Eater.

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: b399091e-19a0-440b-89df-00eea0b66db2

 |
אנרגיה חופשית (מבוטאת במתח התא הפרופורציוני לאנרגיה החופשית) כפונקציה של דרגת החמצון בניקל. דרגת החמצון 2+ נמוכה מדרגות החמצון שמעליה ומתחתיה ולכן תועדף תגובת קומפרופורציונציה בה Ni+2 יהיה תוצר
**קומפרופורציונציה** (**Comproportionation** ) היא תגובת חמצון-חיזור בה שני המגיבים מכילים את אותו יסוד במצבי חמצון שונים והתוצר הוא היסוד בדרגת חמצון שבין שתי דרגות החמצון שבמגיבים. תגובת קומפרופורציונציה הפוכה לתגובת דיספרופורציונציה בה המגיבים באותה דרגת חמצון והתוצרים בדרגות חמצון שונות. תגובות קומפרופורציונציה מתרחשות כאשר ליסוד בדרגת חמצון מסוימת אנרגיה חופשית נמוכה מדרגת החמצון הגדולה יותר וגם מזו הנמוכה יותר.

### דוגמאות

תגובת עופרת במצבר {\displaystyle Pb+PbO\_{2}+2H\_{2}SO\_{4}\rightarrow 2PbSO\_{4}+2H\_{2}O}

תגובה לייצור מנגן דו-חמצני {\displaystyle 2KMnO\_{4}+3MnSO\_{4}+2H\_{2}O\rightarrow 5MnO\_{2}+K2SO\_{4}+H\_{2}SO\_{4}}

תגובת ברזל תלת גלורי עם ברזל לקבלת ברזל דן-כלורי

{\displaystyle 2FeCl\_{3}+Fe\rightarrow 3FeCl\_{2}}

תגובת אנמוקס

{\displaystyle NH\_{4}^{+}+NO\_{2}^{-}\rightarrow N\_{2}+2H\_{2}O}
**ז'וב** (צרפתית: Job; נולד ב-25 באוקטובר 1927) הוא שם העט של אנדרה ז'ובן, קומיקסאי שווייצרי, מחבר טקסטים לסדרות קומיקס ותסריטאי לסרטים מצוירים. בעל אזרחות צרפתית.

ז'וב נודע בעיקר בתסריטים לסדרת הקומיקס "יאקארי - מעשיות על נער אינדיאני, המסוגל לדבר עם החיות".

קורות חיים
----------

ז'ובן נולד בדלמונט, בקנטון ז'ורה בשווייץ וסיים בית ספר לעיתונאות. 
בשנת 1964 הקים את המגזין לתלמידים "Le Crapaud à Lunettes" (לה קראפו א לונט - הקרפדה עם משקפיים). בגיל 39 בשנת 1966 פרסם את תסריטו הראשון. 
בשנת 1967 הוא התחיל לשתף פעולה עם צייר הקומיקס דריב ושניהם יצרו את סדרת הקומיקס "ההרפתקאות של פיתגורס וחבריו". גיבור סדרה קצרה זו הוא ינשוף גאון במדעי הטבע אך טייס גרוע, השותה באופן קבוע יין שרף אחרי שהתאושש מעלילותיו. הסדרה פורסמה לראשונה ב-1967 ואחר כך הוצאה לאור בשני כרכים בשנים 1969 ו-1970. בסוף שנות ה-1960 פרסם בכתב העת לקומיקס "ספירו".

בשנת 1969 דריב הציע לז'וב לכתוב ביחד סדרה על יאקארי, הנער האינדיאני משבט סו היודע לדבר עם החיות. במהלך מסעותיו ברחבי צפון אמריקה הוא מתוודע לחיות רבות. הסדרה תורגמה למעל 17 שפות.
בשנת 1974 הקים ז'וב את המגזין "יאקארי" המוקדש לסדרות המצוירות על יאקארי. הכרך ה-37 של "יאקארי" נקרא "Yakari et les Appalosas".
בעקבותיה יצרו ז'וב ודריב שתי סדרות סרטים מצוירים לטלוויזיה בשנים 1983 ו-2005.

פרסים ואותות כבוד
-----------------

* 1991 בפסטיבל סיירה הוענקה לו תעודת כבוד על מפעל חייו.

יצירות
------

יחד עם הצייר דריב:

* *Les Aventures de Pythagore et cie* (הרפתקאותיו של פיתגורס וחבריו) - ב-3 כרכים
* "יאקארי" - ב-37 כרכים

קישורים חיצוניים
----------------

ויקישיתוף מדיה וקבצים בנושא **ז'וב** בוויקישיתוף
* ז'וב, ברשת החברתית Goodreads
* ז'וב, במסד הנתונים הקולנועיים IMDb (באנגלית)
* באתר ב.ד.טק

* באתר comicguide -רשימת יצירות

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90344232
* BNE: XX900546
* BnF: cb11908863w (data)
* CANTIC: a11239542
* GND: 123438667
* ISNI: 0000 0001 2139 1280
* LCCN: n86824915
* NKC: xx0048044
* NLP: A13728830
* NSK: 000765587
* NTA: 068870353
* RERO: 02-A000094927
* SNAC: w6vk1zvm
* SUDOC: 026938731
* VIAF: 72300989
* WorldCat: lccn-n86824915

 |
רבי יהודה לייב פורר
תמונה זו מוצגת בוויקיפדיה בשימוש הוגן.  
נשמח להחליפה בתמונה חופשית.
הרב **יהודה לייב פוֹרֶר** (ביידיש: **פאָרער**; באנגלית: **Judah (Yehuda) Leib Forer**;‏ ~1879? – י"ג באלול תש"ח, 1948) היה רבה של וואבאלניק שבליטא ורב בהוליאוק שבמסצ'וסטס. אחד מרבותיו של הרב אלעזר מנחם מן שך, יליד וואבוילניק.

תולדותיו
--------

יהודה לייב פורר נולד בעיירה פרוז'ני שבליטא, ועל שמה כונה "ר' לייבסק'ה פרוזינר". בצעירותו למד בישיבת טלז אצל הרב שמעון שקופ. לאחר מכן עבר ללמוד בבריסק אצל הרב חיים סולובייצ'יק, והיה בחבורת תלמידיו הקרובים שכללה את הרב לייב גאוויה והרב שלמה פוליצ'ק, "העילוי ממייצ'יט".

התמנה לרבה של וואבוילניק. בתקופת לימודיו של בן העיירה, הרב אלעזר מנחם מן שך, בישיבת סלובודקה, הוא זכה לביקוריו של הרב פורר. בתקופת מלחמת העולם הראשונה קיבץ בבית המדרש בוואבוילניק קבוצה של שישה עשר תלמידי ישיבה, ובהם הרב שך, ומסר להם שיעורים יומיים. במשך שלושים ושתיים שנה שימש כדיין בפוניבז'.

בשנות ה-20 היגר לארצות הברית ושימש כרב בהוליאוק (אנ') שבמסצ'וסטס במשך עשרים וחמש שנה. מסר שיעורים בישיבת רבנו יצחק אלחנן[דרושה הבהרה] ושימש כ"מסמיך" בישיבת רבנו חיים ברלין.

בשנת 1944 התאלמן מאשתו מנוחה מושא. הוא עצמו נפטר בי"ג באלול תש"ח. הרב שך לא ידע על פטירתו, ומספר שבועות לאחר מכן הוא שלח אליו במתנה את ספרו "אבי עזרי" שיצא אז. במכתב המצורף לספר הוא מכנהו: "מורי ורבי הגאון הגדול שר התורה ואוצר היראה". 

לאחר פטירתו הוסב על שמו של הרב פורר שם הרחוב שבו שוכן בית הכנסת של קהילתו.

קישורים חיצוניים
----------------

* יהודה לייב פורר, באתר "Find a Grave" (באנגלית)
* הרב יהודה לייב פורר, **מילי דאגרות זכר בנימין יוסף**, חידושים וחילופי אגרות עם הרב מרדכי גיפטר, באתר היברובוקס

הערות שוליים
------------

1. ↑  ב "חידושי העילוי ממייצ'יט" מובא חידוש תורה מעמיתו הרב פורר.
פירוש נוסף ערך זה עוסק ביצור חד-תאי. אם התכוונתם למבצר הררי באתיופיה, ראו אמב. אם התכוונתם לרוטב המורכב מפלחי מנגו מוחמצים שמקורו במטבח ההודי, ראו עמבה.

**אָמֶבָּה** (שם מדעי: ***Amoeba***; בעברית: **חִלּוּפִית**) היא סוג של יצור זעיר שגופו בנוי מתא אחד בלבד. הוא משויך לקבוצת הפרוטיסטים, אף שבעבר התייחסו אליו כאל בעל חיים. האמבה נמנית עם על-מערכת החד-תאיים, ולמרות ממדיה הקטנים נחשבת לאחד היצורים הגדולים שבמערכת זו.

גודל ומבנה
----------

קוטרו של תא כעשירית המילימטר, כלומר כקצה סיכה, והאמבה מבצעת בו רבות מן הפעולות הנעשות בגופם של בעלי החיים ולכן מהווה מודל טוב למחקרים רבים. גופה של האמבה עשוי ציטופלזמה - חומר רך ונוזלי שגרעין עגול נמצא בתוכו. בפרוטופלזמה אפשר להבחין בשתי שכבות, חיצונית אקטופלזמה ופנימית אנדופלזמה. האקטופלזמה שקופה, חד גונית וסמיכה מן האנדופלזמה. האנדופלזמה מכילה גופיפים, אברונים וגושי מזון. מבנה זה מאפשר לה לשנות את צורתה בכל זמן, ואף את הרבייה באמצעות התחלקות. הגרעין נמצא במרכז התא, ואחראי לפעילותה ולרבייתה של האמבה. איברים נוספים הם בועיות מתכווצות זמניות שתפקידן הוא הפרשה ורבייה.

תזונה
-----

האמבה ניזונה באמצעות פגוציטוזה, שהיא "בליעת" חומרים על ידי קיפול פנימה של קרום התא. האמבה בולעת יצורים חד-תאיים אחרים קטנים ממנה. המזון נכנס אל האמבה בתוך בועית מזון, עובר פירוק בעזרת אנזימים ובסופו של התהליך מוצאת הפסולת אל מחוץ לתא באקסוציטוזה.

רבייה
-----

הרבייה באמבה היא רבייה אל מינית, כלומר אינה מצריכה בן זוג, התא משכפל את הגרעין ומתחלק לשני תאים נפרדים שבכל אחד גרעין.

תנועה
-----

לאמבה יכולת תנועה המתאפשרת בעזרת שימוש ב"רגלונים" (Pseudopod), הנוצרים על ידי שינויים ציטופלסמטיים (ציטופלזמה) המתרחשים על ידי הבדל לחצים אוסמוטיים - תנועה של מים מאזור ריכוז נמוך לגבוה, הם נשלחים קדימה ומושכים אחריהם את שאר הגוף. תנועה זו איטית למדי (עד שלושה מיקרון בשנייה) אך עם זאת היא מספיקה כדי ללכוד את הטרף. הרגלונים משמשים בנוסף לתפיסת הטרף לפני הכנסתו אל תוך התא.

תפוצה
-----

ישנם כ-7,000 מינים של אמבות[דרוש מקור]. האמבה חיה במים מתוקים ומלוחים, כמעט בכל חלקי העולם. יש מיני אמבות המצויות באדמה לחה או חיות כטפילים בגופם של בעלי חיים אחרים, על פי רוב במעיים. רוב האמבות אינן מזיקות לפונדקאים שלהן, אבל יש מינים כגון אנטאמבה היסטוליטיקה הגורמים למחלות, כמו מחלת הדיזנטריה למשל.

אמבה במעי האישה נפוצה מאוד בזמן ההיריון [דרוש מקור]. האבחנה נעשית בדרך כלל על ידי בדיקת צואה - מיקרוסקופיה ותרבית צואה, או בדיקת דם לנוגדנים. בזמן ההיריון יכולה המחלה להתבטא כמחלת מעיים.

לטפיל בהריון יש שתי צורות חיים - הציסטה (גוש או כיס לא תקין מלא בנוזל או בחומר מוצק למחצה, שעשוי להופיע בכל איבר או רקמה) והטרפוזואיט שהיא הצורה הגורמת למחלה. הטפיל מועבר בדרך כלל במים או במזון מזוהמים, או בהעברה בקליט-אורלית.

קישורים חיצוניים
----------------

ויקישיתוף מדיה וקבצים בנושא **אמבה** בוויקישיתוף
* אמבה, באתר ITIS (באנגלית)
* אמבה, באתר NCBI (באנגלית)
* אמבה, באתר האנציקלופדיה של החיים (באנגלית)
* אמבה, באתר GBIF (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007294189305171
* NDL: 00560162

 |